西齋手植菊花過節始開偶書奉呈聖俞
作者：歐陽修
朝代：宋

paragraphs: 秋風吹浮雲，寒雨灑清曉。
鮮鮮牆下菊，顔色一何好。
好色豈能常，得時仍不早。
文章損精神，何用覷天巧。
四時悲代謝，萬物惜調槁。
豈知寒鑑中，兩鬢甚秋草。
東城彼詩翁，學問同少小。
風塵世事多，日月良會少。
我有一罇酒，念君思共倒。
上浮黄金蕊，送以清歌裊。
爲君發朱顔，可以却君老。